Bekende dokter oor Angelina se besluit
JY LEES NOU Bekende dokter oor Angelina se besluit
Prof. Justus Apffelstaedt, president van die Breast Interest Group of Southern Africa en hoof van die borskliniek by Tygerberg, verduidelik hoekom Angelina gedoen het wat sy gedoen het: om albei haar borste in 'n dubbele mastektomie te laat verwyder.
"Die mees algemene gene waar 'n defek tot borskanker kan lei, is die BRCA 1- en 2-geen," vertel prof. Apffelstaedt. "Die risiko vir borskanker wat Jolie in die gesig gestaar het, is weens 'n mutasie in die BRCA 1-geen. Kankers wat aan hierdie geen gekoppel word, is gewoonlik 'n baie aggressiewe soort en behandeling is nie baie suksesvol nie."
"Toetse vir mutasies in die BRCA 1- en 2-geen is beskikbaar by gespesialiseerde klinieke in SA. Hulle gee ook berading voor die tyd, en ek kan nie benadruk hoe belangrik dit is nie."
Hy benadruk dat toetse nie gedoen moet word sonder berading nie. Sodra die genetiese defek geïdentifiseer word, sal dié sentrum se kenners kan raadgee oor hoe om dit te hanteer en bestuur. Dié opsies sluit in dat jy gereeld gaan vir toetse of om chirurgie te ondergaan, soos in Jolie se geval. Jy kan 'n mastektomie kry, jou eierstokke laat verwyder, of albei.